IEKŠĒJIE NOTEIKUMI

Mārupē

|  |  |  |
| --- | --- | --- |
| 17.08.2023. |  | Nr. 29/1.11/3 |

**Noteikumi PAR bērnu uzņemšanu**

**peldētapmācības grupās 2023./2024. mācību gadā**

1. **Vispārīgie jautājumi**
   1. Iekšējie noteikumi (turpmāk – Noteikumi) nosaka kārtību, kādā Mārupes novada Sporta skolā (turpmāk – Sporta skola) uzņem izglītojamos peldētapmācības grupās 2023./2024. mācību gadā.
   2. Izglītojamo uzņemšana, pārcelšana un atskaitīšana notiek atbilstoši:
      1. Sporta skolas iekšējo kārtību noteikumiem;
      2. Sporta programmu nosacījumiem.
2. **Izglītojamo uzņemšana Sporta skolā un mācību treniņu grupu komplektēšana**
   1. Informācija par jaunu audzēkņu uzņemšanu sporta interešu izglītības programmā “Peldētapmācība” tiek publicēta interneta vietnē www.marupe.lv. Uzņemšana notiek no 1.septembra līdz 30.septembrim, vai kamēr ir brīvas vietas grupās.
   2. Peldētapmācības grupās tiek uzņemti 2017.g. dzimušie Mārupes novadā deklarētie bērni (bērnam un vienam no vecākiem jābūt deklarētiem Mārupes novadā pēdējos 3 mēnešus).
   3. Pieteikšanās peldētapmācībai notiek, nosūtot sekojošu informāciju uz elektroniskā pasta adresi peldetapmaciba@marupe.lv, norādot:
      1. Mārupes novadā deklarētā bērna vārdu, uzvārdu, personas kodu;
      2. Mārupes novadā deklarētā bērna vecāka/aizbildņa vārdu, uzvārdu, personas kodu;
      3. vecāka kontaktinformāciju – tālruņa numurs, e-pasta adrese;
      4. vēlamo nodarbības dienu un laiku (skatīt 1. pielikumu).
   4. Pēc minēto datu pārbaudes Iedzīvotāju reģistrā un apstiprinājuma saņemšanas, bērna vecāks uz pieteikumā norādīto e-pastu saņem iesnieguma formu, par uzņemšanu peldētapmācības grupā un to parakstot apliecina, ka uzņemas pilnu atbildību par bērna uzvedību un šo noteikumu ievērošanu.
   5. Bērns drīkst uzsākt peldētapmācību, ja ir iesniegta ārsta zīme un vecāks e-pastā saņēmis apstiprinājumu par bērna uzņemšanu attiecīgā grupā.
   6. Vienā grupā tiek uzņemti ne vairāk kā 8 bērni.
3. **Izglītības procesa organizācija**
   1. Apmeklējot nodarbību līdzi jāņem:
      1. personīgie mazgāšanas piederumi (ziepes vai dušas želeja, švamme);
      2. peldkostīms vai peldbikses (ar pludmales šortiem baseinā uzturēties aizliegts);
      3. peldcepure;
      4. personīgie peldēšanas uzroči un peldbrilles;
      5. gumijas čības;
      6. dvielis.
   2. Ierodoties Mārupes novada Sporta skolas bāzes vietā - Babītes sporta kompleksā, virsdrēbes un ielas apavi (ielikti līdzi paņemtos maisiņos) ir jāatstāj ģērbtuves skapītī. Vecāki vai pavadošā persona bērnus uz peldētapmācības nodarbībām pavada maiņas apavos (gumijas čībās) un sagatavo bērnus nodarbībai:
      1. palīdz pārģērbties un nomazgāties;
      2. uzvilkt peldcepuri;
      3. piepūst un uzvilkt uzročus;
      4. ja nepieciešams, uzlikt peldbrilles;
   3. Pirms ieiešanas peldbaseinā, obligāti jānomazgājas dušā bez peldkostīma / peldbiksēm, ar švammi un ziepēm vai dušas želeju.
   4. Nodarbību vadītājam ir tiesības kontrolēt sanitāri higiēnisko noteikumu ievērošanu baseinā un dušas telpā.
   5. Baseina telpā bērniem atļauts ieiet tikai pēc nodarbību vadītāja uzaicinājuma, ne ātrāk kā 5 min pirms nodarbības sākuma. Līdz nodarbības sākumam un pēc nodarbības bērni atrodas vecāku uzraudzībā.
   6. Peldētapmācības nodarbības ilgums ir 40 (četrdesmit) minūtes.
   7. Dušas un ģērbtuves izmantošanas laiks pirms un pēc peldbaseina apmeklējuma ir 15 minūtes.
   8. Vecākiem un bērnu pavadošajai personai peldbaseina telpā nodarbību laikā uzturēties aizliegts.
   9. Vecākiem vai pavadošajai personai visu nodarbības laiku jāatrodas uzgaidāmajā telpā, gadījumā ja bērnam nodarbības laikā nepieciešama palīdzība (WC apmeklējums, uzvedības pārkāpumi, garastāvokļa maiņa, nevēlēšanās turpināt nodarbību utt.).
   10. Baseinā aizliegts:
       1. fotografēt un filmēt;
       2. lēkt no peldbaseina malām;
       3. spļaut uz grīdas vai ūdenī;
       4. kārtot dabiskās vajadzības ārpus tualetes telpām;
       5. ar savu rīcību apdraudēt citu apmeklētāju drošību un veselību;
       6. bojāt peldēšanai paredzēto inventāru.
   11. Baseina telpā, ģērbtuvē un fēnu telpā aizliegts skriet, grūstīties, ienest stikla priekšmetus, lietot pārtiku.
   12. Vecākiem ir pienākums izskaidrot bērnam:
       1. drošību ūdenī (par draiskulībām, slīkšanas gadījumiem, u.c.);
       2. ka jāievēro un jādzird nodarbību vadītājas norādījumi, jāizpilda veicamie uzdevumi;
       3. saudzīgu attieksmi pret izmantojamo inventāru.
   13. Vecāku pienākums ir informēt bērnu pavadošo personu par šiem noteikumiem un ievērot Babītes sporta kompleksa iekšējās kārtības noteikumus.
   14. Par vairākkārtēju noteikumu neievērošanu, tiks liegta iespēja apmeklēt peldētapmācības nodarbības.
   15. Valsts noteiktajās svētku dienās nodarbības nenotiek.

Mārupes novada Sporta skolas direktore D.Žvirble

S. Breikša, 20027551

*1.pielikums*

*Mārupes novada Sporta skolas 17.08.2023.*

*Iekšējiem noteikumiem*

*Nr. 29/1.11/3 “Noteikumi par bērnu uzņemšanu*

*peldētapmācības grupās 2023./2024. mācību gadā”*

**Mārupes novada Sporta skola aicina pieteikt 2017. g.dz. bērnus peldētapmācībai**

**Babītes sporta kompleksa mazajā peldbaseinā 1 reizi nedēļā tiks organizētas bezmaksas peldētapmācības grupas Mārupes novadā deklarētiem 2017. g.dz. bērniem.**

Peldēšanas sezona sāksies 11.septembrī. Vēlamies informēt jau laicīgi, ka uz pirmo peldēšanas nodarbību būs nepieciešama ģimenes ārsta zīme ar atļauju piedalīties peldēšanas nodarbībās.

Plānotie nodarbību laiki:

|  |  |  |  |  |  |
| --- | --- | --- | --- | --- | --- |
| Pirmdiena | 16:10 – 16:50 | 17:10 – 17:50 | 18:10 – 18:50 | 19:10 – 19:50 | 20:10 – 20:50 |
| Otrdiena |
| Trešdiena |
| Ceturtdiena |
| Piektdiena |

Nodarbības ilgums: 40 min

Vietu skaits grupā: 8 bērni

Pieteikšanās notiek elektroniski, sūtot pieteikumu uz e-pastu   
**peldetapmaciba@marupe.lv**, kurā jānorāda:

* Tēma: 6 gadīgo peldēšana
* Bērna vārds, uzvārds, personas kods\*
* Vecāka/aizbildņa vārds, uzvārds, personas kods\*
* Vēlamā nodarbības diena un laiks
* Vecāka / aizbildņa e-pasts un tālruņa numurs

*\* nepieciešams deklarētās dzīvesvietas pārbaudei Iedzīvotāju reģistrā.*

Piesakoties uz peldētapmācībām, bērnam un vienam no vecākiem (aizbildnim) jābūt deklarētiem Mārupes novadā pēdējos 3 mēnešus.

Informācija par uzņemšanu un precīzu nodarbību laiku tiks izsūtīta elektroniski uz pieteikumā norādīto e-pastu.